แบงก์ออมสินติดลมฟันกำไร2.63หมื่นล.
ออมสินโชว์กำไรปี 2554 พุ่งกว่า 2.63 หมื่นล้านบาท แถมลดยอดหนี้เน่าเหลือแค่ 0.94%
6 ก.พ. 2555

ออมสินโชว์กำไรปี 2554 พุ่งกว่า 2.63 หมื่นล้านบาท แถมลดยอดหนี้เน่าเหลือแค่ 0.94% 
นายเลอศักดิ์ จุลเทศ ผู้อำนวยการธนาคารออมสิน เปิดเผยผลประกอบการธนาคารออมสินประจำปี 2554 ว่า มีกำไรสุทธิก่อนหักผลกระทบมาตรฐานบัญชีฉบับที่ 19 ทั้งสิ้น 2.63 หมื่นล้านบาท เพิ่มขึ้นจากปี 2553 ถึง 6,915 ล้านบาท แต่หากบันทึกรับรู้หนี้สินผลประโยชน์พนักงานในอดีตเป็นค่าใช้จ่ายภายใน 5 ปี ตามมาตรฐานบัญชีใหม่จะมีผลให้กำไรสุทธิ 1.76 หมื่นล้านบาท
ธนาคารมีสินทรัพย์รวม 1.77 ล้านล้านบาท เพิ่มขึ้นจากสิ้นปี 2553 จำนวน 3.08 แสนล้านบาท หรือเพิ่มขึ้น 21.12% ขณะที่สินเชื่อรวมเพิ่มขึ้นสุทธิ 2.4 แสนล้านบาท ขยายตัว 21.6% โดยเฉพาะสินเชื่อเพื่อพัฒนากลุ่มอาชีพ สินเชื่อบุคคลรายย่อย สินเชื่อแก่ภาครัฐและรัฐวิสาหกิจ สินเชื่อเพื่อที่อยู่อาศัย และสินเชื่อกลุ่มเศรษฐกิจฐานราก โดยสินเชื่อที่มีอยู่ 1.35 ล้านล้านบาท เป็นสินเชื่อรายย่อย 92% สินเชื่อรายใหญ่แค่ 8% 
ด้านเงินฝากมียอดรวม 1.52 ล้านล้านบาท เพิ่มขึ้นจากปี 2553 ร่วม 3.45 แสนล้านบาท หรือเพิ่มขึ้น 29.27% เนื่องจากมีการออกผลิตภัณฑ์ที่ตรงกับความต้องการของผู้ออมเงิน เช่น สลากออมสินพิเศษ 3 ปี สลากออมสินพิเศษ 5 ปี เงินฝากประจำ 11 เดือน เงินฝากประจำ 15 เดือน เงินฝากประจำ 99 วัน เงินฝากประจำ 66 วัน เงินฝากสงเคราะห์ชีวิต 3 รูปแบบใหม่ แม้ว่าจะมีเงินฝากประจำและสลาก ออมสินพิเศษที่ครบกำหนดไถ่ถอนกว่า 9 แสนล้านบาทก็ตาม
ขณะเดียวกัน ธนาคารเร่งรัดมาตรการแก้ไขหนี้ การเจรจาไกล่เกลี่ย การปรับโครงสร้างหนี้ ตลอดจนการบังคับคดี สามารถติดตามให้ชำระเงินงวด/ชำระหนี้ปิดบัญชี ส่งผลให้คุณภาพสินทรัพย์อยู่ในระดับดี ยอดหนี้ค้างชำระลดลงอย่างต่อเนื่อง มีอัตราส่วนหนี้ไม่ก่อให้เกิดรายได้เพียง 0.94% ของสินเชื่อรวม หรือ 1.27 หมื่นล้านบาท ลดลงจากสิ้นปี 2553 ซึ่งอยู่ที่ 1.20% โดยตั้งสำรองค่าเผื่อหนี้สงสัยจะสูญสูงกว่าเกณฑ์ธนาคารแห่งประเทศไทยถึง 2.62 หมื่นล้านบาท หรือมากกว่า 206.56% มีอัตราผลตอบแทนต่อส่วนของทุน (ROE) ถึง 20.72%
ทั้งนี้ จากการขยายตัวด้านผลประกอบการดังกล่าว ทำให้ปี 2554 ธนาคารออมสินมีอัตราผลตอบแทนต่อสินทรัพย์ (ROA) อยู่ที่ 1.58% (กำไรก่อนหักผลกระทบจากมาตรฐานบัญชีฉบับที่ 19) และอัตราผลตอบแทนต่อส่วนของทุน (ROE) อยู่ที่ 20.72 % สัดส่วนสินเชื่อต่อเงินลงทุน 80 : 20 โดยมีอัตราส่วนเงินกองทุนต่อสินทรัพย์เสี่ยง (BIS Ratio คำนวณตามเกณฑ์ Basel II) อยู่ที่ 11.44 % 
นอกจากนี้ธนาคารออมสิน ยังเปิดสาขาใหม่ที่ให้บริการเต็มรูปแบบเพิ่มอีกถึง 130 สาขา ทำให้สาขาที่เปิดให้บริการอยู่ทั่วประเทศเพิ่มเป็น 868 สาขา (ยังไม่รวมหน่วยให้บริการบนอำเภออีก 44 แห่ง) มีการติดตั้งตู้เอทีเอ็มเพิ่มอีก 1,217 เครื่อง รวมเป็น 3,549 เครื่อง เพิ่มรถตู้ให้บริการเคลื่อนที่จาก 62 คัน เป็น 92 คัน เปิดธนาคารโรงเรียนธนาคารออมสิน เพื่อปลูกฝังการออมตั้งแต่วัยเด็กผ่านสถานศึกษาอีก 143 แห่ง รวมเป็น 613 แห่งทั่วประเทศ ยกระดับกองทุนหมู่บ้านขึ้นเป็นสถาบันการเงินชุมชนจำนวน 1.72 หมื่นแห่ง รวมเป็น 1.99 หมื่นแห่ง อบรมที่ปรึกษาทางการเงินประจำหมู่บ้าน (หมอหนี้) จำนวน 1.05 แสนคน รวมเป็น 1.18 แสนคน